**Las vinatèiras**

Tot còp dont passèva, me didèn de barrar la frinèsta. Se n'anèva hardida, suu velò, en cantarolejar. Cantèva de lèdas cantas, aquera miserabla Marcina. Mèi de sheis mes après lo son òmi morí, que plorè de contuna, e digun la podè pas desconsolar. Devociosa, urosament, li hadè deu bien anar

pregar a la glisa, los sers deu mes de Sent-Jausèp, o deu Sacrat-Còr. Tot lo borg li avèn pietat.

Qu'estón pertant estonats. Un jorn, a hums, la vedón passar a bicicleta, e que cantèva. E çò que cantèva, Jèsus mon Diu!

« Il n'est ni rond ni carré ni pointu, il est ovale Mon trou de balle. »

La brava cordèira l'estanquè totun, un matin : « Es pas bròi, Marcina, de parlar atau deu vòste chocho. » Mès s'escapè suu velò : « Pèth de castanha !... » « Barra la frinèsta, còishe ! » Çò me didè la sian. « Tè, d'aquera prauba Marcina... serà vinuda hòla... » A bèths còps, que cantèva tanben la lèda canta de las Sabringòtas. « Viva las Sabringòtas... dondena e la dondena... »

Chic a chic, s'apercebón que pintèva. Qu'anèva crompar, end aqueth crapulau de vinatèiras, tres, quate chaupèths de vin, tot matin, e après quate litres au mens. Un còp estó, las vinatèiras la volón pas servir. « Atz paur de pérder? » çò las i cridè la Marcina. « Lo mon òmi que m'a dishat mèi de tres cents liuras de plaçadas. »

D'ara avant, la prauba hemna se metó a sentir au rem, e a l'aiga de Colonha. Lo factur se la trobè un matin, regda com un tròç de husta, devath la taula : «E ben, Marcina? » « Qué vòletz, ç'arresponó era, cadun qu'a lo son pichòt defaut ! Barra la frinèsta, mon dròlle ! » Qu'èram au temps de la

guèrra, e l'arròda deu velò que hadè, regularament, patatrucs.

« Mon trou de baalle! »

Un moment vinó, manquè de pistòlas. La susprenón a vuitar lo tronc de la glisa. Las vinatèiras, aqueth crapulau, dishón pas arren. Mès lo curat balhè l'absolucion. « Qu'èra lo tronc deus praubes... e la Marcina que n'èra, prauba. » Dinc a se metó, la miserabla, a carcar lo fesilh deu son òmi.

Que’s vedè de tot bòrd aucas e tois qui se la volèn chapar. La soa mira, a Bordèu, se la tirè a soa casa. E n'entenón pas mèi las cantas de las lèdas, ni los patatrucs deus *epneus*.

Sonque l'aut diluns, a Bordèu, un atrac de vielha hemnalha me vinó díder a l'aurelha, arrua de Senta-Catarina : « T'as pas cent balles? » S'escapè en plorants, en plorants, dab los sòus. « Aqueth crapulau !... çò cridèva, viva las vinatèiras... la dondena ! »